桃花石枕歌贈康從事
作者：皎然
朝代：唐

paragraphs: 卞山幽石產奇璞，荆人至死採不著。
何人琢枕持贈君，片片桃花開未落。
劒工見兮可爲劒，玉工辨兮知非石。
至寶繇來覽者稀，今君獨鑒應欲惜。
何辭售與章天真，幸得提攜近玉人。
可中棄置君不顧，天生秀色徒璘玢。
四座喧喧爭目悅，巧過造化稱一絕。
莫言昨日因錯磨，看取從來無點缺。
六月江南暑未闌，一尺花冰試枕看。
高窗正午風颯變，室中不減春天寒。
主人所重重枕德，文章外飾徒相惑。
更有堅貞不易心，與君天下爲士則。